**Beszámoló a női válogatott 2019. évi EB szerepléséről**

Készítette: Palancsa Zoltán

1. Előzmények, felkészülés

Az UTE Team Palancsa– az előző évi EB szereplést követően – 2019. tavaszán ismét megvédte bajnoki címét, így indulási jogot szerzett a svédországi Helsingborg városában megrendezésre kerülő „B” csoportos EB-re.

5 fős keretre tettem javaslatot az OB-t követően - miután Rókusfalvy Orsi jelezte, hogy gyermeket vár, a junior korú Hamvas Villővel egészült ki az EB-re készülő keret. Villővel már ősszel megkezdtük a közös munkát, de az OB-n még az UTE Four Four női csapattal indult, hogy minél több játéklehetőséget kapjon.

Az Elnökség által is jóváhagyott EB keret:

Palancsa Dorottya, skip

Miklai Henrietta, third (vice skip)

Sándor Nikolett, second

Micheller Dorottya, lead

Hamvas Villő, altenate

Palancsa Zoltán, edző

Már közvetlenül az OB után elkezdtük a játékosok technikai fejlesztését, illetve Villő beintegrálását a csapatba. Az elfogadott felkészülési terv alapján, július közepén kezdtük meg az őszi felkészülést, alapozással, és az állóképesség fejlesztésével. Ezúton is szeretném megköszönni az UTE két felkészítő edzőjének (Ormay Anikó és Kapuvári Gábor) áldozatos munkáját. A felkészülést nehezítette Micheller Dóri makacs térdsérülése, de összességében nyár végére a lányok minden eddiginél jobb kondícióban voltak!

A jeges edzéseket augusztus végén kezdtük, egy három napos hazai edzőtáborral.

A hazai felkészülési versenyek közül az Újpest Kupán és a Magyar Kupán történő indulást terveztük. Három külföldi felkészülési versenyen vettünk részt (Ausztria, Csehország, Észtország), amelyeken kifejezetten nehéz ellenfelekkel tudtunk jó mérkőzéseket játszani.

* az Austrian Open-en veretlenül zártuk az alapszakaszt, de a svájci rendszerű lebonyolítás szabályai miatt nem kerültünk a legjobb 4 közé, és végül a 7. helyen zártunk,
* a Kolibris Kupán idén ugyan nem jutottunk be a negyeddöntőbe, de először sikerült megnyernünk a női versenyt,
* az Újpest Kupát megnyerte a csapat, a döntőben először sikerült legyőznünk a Team Kiss-t,
* a Tallinn-i WCT versenyen nem sikerült a továbbjutás a csoportból, sajnos kikaptunk az orosz és a lett junioroktól is,
* a Magyar Kupán 3. helyezést értünk el, a rájátszás hétvégéjén sajnos nem állt össze a csapat játéka.

1. Célok

A hivatalosan megfogalmazott célkitűzés az „A” divízióba feljutás volt (1-2. helyek valamelyikének megszerzése), amely egyben a vb kvalifikációs versenyen való indulási jogot is jelentette.

1. EB szereplés

A bemutatkozás nem sikerült jól, extra endben kikaptunk az esélyesnek egyáltalán nem számító fehérorosz válogatottól. Sajnos meg kellett változtatnunk az előzetesen eltervezett csapatrendet, mivel Micheller Dóri nem hozta magával a világos szerelését (futárral küldték utána), és mivel az első négy mérkőzésünkből hármat világosban játszottunk, így Hamvas Villőnek kellett „beugrania”).

A következő mérkőzésen sokat javult a helyzet, aránylag sima meccsen győztünk a finnek ellen, de újabb hidegzuhanyként ért minket a spanyolok elleni vereség.

Ettől kezdve győzelmi kényszerben voltunk és ennek megfelelően jöttek is az eredmények. Két sima győzelem a litvánok és az angolok ellen, egy szép, taktikus siker a törökökkel szemben és egy kicsit szerencsés győzelem az olaszok ellen. A lengyel mérkőzésen belementünk egy nagy adok-kapokba, de szerencsére mi kerültünk ki győztesen a „pontháborúból”. Az alapszakasz utolsó mérkőzésén – talán a biztos továbbjutás tudatában, talán annak köszönhetően, hogy Villő kapott még egy játéklehetőséget és emiatt megváltozott a csapat dinamikája – utolsó köves mérkőzésen alulmaradtunk a szlovákok ellenében. Ez később lett nagyon fájó, hiszen így a legjobb négy között a kiemelkedően legjobb olaszokat kaptuk ellenfélül, nem pedig a kvartettből egyértelműen leggyengébb teljesítményt nyújtó angolokat.

Az „A” osztályos tagságról dönteni hivatott olaszok elleni elődöntőben a szünetig bírtuk a precízen játszó ellenfelünk nyomását, de a 6. endben 4 pontot írtak, és onnét már nem tudtuk megfordítani a mérkőzést.

A bronzmérkőzésen egyértelmű volt, hogy a miénk jelenleg jobb csapat az angolokénál, végig határozottan játszva nyomás alatt tartottuk, ezzel felőröltük az ellenfelünket, és a végén nagy különbségű győzelemmel zártuk az EB-t.

A csapat eredményei a mérkőzősek lejátszásának sorrendjében:

Fehéroroszország: 7-9

**Finnország: 10-5**

Spanyolország: 6-8

**Litvánia: 10-3**

**Anglia: 9-4**

**Törökország: 5-2**

**Olaszország: 6-5**

**Lengyelország: 13-10**

Szlovákia: 5-8

Olaszország: 4-9 (elődöntő)

**Anglia: 9-2 (bronzmérkőzés)**

Az alapszakasz végeredménye az alábbiak szerint alakult:

| # |  | G | W | L |  |  |  |
| --- | --- | --- | --- | --- | --- | --- | --- |
| 1 | Turkey | 9 | 7 | 2 | Q | w1 |  |
| 2 | Italy | 9 | 7 | 2 | Q | w0 |  |
| 3 | Hungary | 9 | 6 | 3 | Q | w1 |  |
| 4 | England | 9 | 6 | 3 | Q | w0 |  |
| 5 | Slovakia | 9 | 5 | 4 |  |  |  |
| 6 | Finland | 9 | 4 | 5 |  | w1 |  |
| 7 | Spain | 9 | 4 | 5 |  | w0 |  |
| 8 | Belarus | 9 | 3 | 6 |  |  |  |
| 9 | Poland | 9 | 2 | 7 | >C |  |  |
| 10 | Lithuania | 9 | 1 | 8 | >C |  |  |

1. Értékelés

A csapat teljesítménye hullámzó volt, és egy-egy mérkőzésen belül is voltak hullámvölgyek. Összesen 11 mérkőzést játszottunk hat nap alatt, öt kifejezetten jó mérkőzést produkáltunk (finn, angol, török, olasz az alapszakaszban és a bronzmeccs az angolok ellen), viszont három kimondottan gyenge meccsünk is volt (fehérorosz, spanyol, szlovák).

Összehasonlítva a teljesítményünket a „B” csoportos ellenfelekkel, megállapítható, hogy az olasz csapat kiemelkedett a mezőnyből, de még ők is begyűjtöttek két vereséget az alapszakaszban. Rajtunk kívül még a törökök nyújtottak viszonylag jó teljesítményt, a finnek beleszürkültek a mezőnybe és a többiek jelenlegi tudása sem éri el az „A” divízió szintjét. Nem volt véletlen a sok körbeverés, szerintem jelentős mértékben kiegyenlítődtek az erőviszonyok, és 8 napon keresztül egyik csapat sem volt képes a maximumot nyújtani.

**Hamvas Villő** – figyelembe véve, hogy másfél éve curlingezik aktívan és hogyaz EB-n debütált a nemzetközi porondon, kifejezetten jól illeszkedett a csapatba, és az első mérkőzés megilletődöttségétől eltekintve azt játszotta, ami reálisan elvárható volt tőle. Kifejezetten tehetséges, jól alkalmazkodó sportoló.

**Micheller Dóri** – leadként számítottunk rá, de a felkészülés és a verseny alatt is rendszeresen térdfájdalmakra panaszkodott, ami kihatással volt a teljesítményére. Számomra elfogadhatatlan, hogy egy válogatott játékos otthon felejti a szerelését! Ezzel komolyan megnehezítette a csapat dolgát, és kiszolgáltatott helyzetbe hozta a tartalékot. Amikor játszott, és teljes mértékben a játékra koncentrált, akkor nem volt baj a dobásaival. A csapatba történő beilleszkedése még mindig nem sikerült, valószínűleg a közte és a csapat többi tagja közti jelentős gondolkodásbeli különbségnek köszönhetően.

**Sándor Niki** – az EB első harmadában hullámzó teljesítményt nyújtott, a verseny középső szakaszában (egy apró technikai változtatásnak köszönhetően) jelentősen feljavult általában megbízható, stabil játékkal, de néha egy-egy endre „eltűnt”. Az EB végére fejben kissé elfáradt, azzal együtt kifejezetten hasznos tagja volt a csapatnak.

**Miklai Heni** – nehezen lendült játékba, de utána jó előkészítő játékot produkált, stabilan lehetett számítani a köveire. Sajnos ő sem tudott tartósan jó teljesítményt nyújtani, néhány hullámvölgy rontotta a megítélését.

**Palancsa Dóri** – magabiztosan és taktikusan játszotta végig a versenyt. A taktikában megfogadta az edzői utasításokat (talán a lengyel meccs kivételével) és remekül irányította a játékot. A stabil játék mellett kevés volt a „parádé” és néha bosszantó hibák is becsúsztak a játékába. Mindazonáltal az ő játéka volt a legkiegyensúlyozottabb, mindössze egyetlen „lyukas” meccse volt (sajnos az pont a szlovákok elleni utolsó alapszakasz mérkőzés).

A csapat fizikuma és állóképessége az előző öt évhez képest még jobb volt, nem voltak tapasztalhatóak fáradtságból eredő holtpontok.

A szállás kitűnő volt, kényelmével biztosította a mérkőzések közötti regenerálódást. A bérelt busszal kötetlenül tudtunk mozogni, akár a mérkőzésekre, akár egyéb programokra.

A szervezés hibátlan volt, bár az időmérés és a ledes markolatok hiánya néha megnehezítette a csapatok és főleg a bírók dolgát.

Ezúton szeretném megköszönni az MCSZ-nek és az UTE-nak, valamint az ASHAM-nak, és a VIWA víznek az egész éves támogatást!

2019. december 16.